CELEX: 62002CC0083
Language: da
Date: 2003-03-06 00:00:00
Title: Forslag til afgørelse fra generaladvokat Geelhoed fremsat den 6. marts 2003. # Kommissionen for De Europæiske Fællesskaber mod Den Hellenske Republik. # Traktatbrud - affaldshåndtering - artikel 4, stk.1, og artikel 11 i direktiv 96/59/EF om bortskaffelse af polychlorbiphenyler og polychlorterphenyler (PCB/PCT). # Sag C-83/02.

Vigtig juridisk meddelelse

|

62002C0083

Forslag til afgørelse fra generaladvokat Geelhoed fremsat den 6. marts 2003.  -  Kommissionen for De Europæiske Fællesskaber mod Den Hellenske Republik.  -  Traktatbrud - affaldshåndtering - artikel 4, stk.1, og artikel 11 i direktiv 96/59/EF om bortskaffelse af polychlorbiphenyler og polychlorterphenyler (PCB/PCT).  -  Sag C-83/02.  

Samling af Afgørelser 2003 side I-05639

Generaladvokatens forslag til afgørelse

1. I denne sag har Kommissionen nedlagt påstand om, at det fastslås, at Den Hellenske Republik har tilsidesat sine forpligtelser i henhold til Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT) (herefter »direktivet«) og EF-traktaten, idet den ikke inden den fastsatte frist har vedtaget eller underrettet Kommissionen om de planer, skitserede planer og sammenfatninger af fortegnelser, der kræves efter nævnte direktivs artikel 11 og artikel 4, stk. 1. Kommissionen har endvidere nedlagt påstand om, at Den Hellenske Republik tilpligtes at betale sagens omkostninger.2. Ifølge direktivets artikel 1 er formålet med dette direktiv en indbyrdes tilnærmelse af medlemsstaternes lovgivning om kontrolleret bortskaffelse af PCB, dekontaminering eller bortskaffelse af apparater indeholdende PCB og/eller bortskaffelse af brugte PCB med henblik på deres fuldstændige bortskaffelse på grundlag af direktivets bestemmelser.3. Direktivets artikel 4, stk. 1, bestemmer, at medlemsstaterne sørger for, at der udarbejdes fortegnelser over apparater med et PCB-indhold på mere end 5 dm3, og sender Kommissionen en sammenfatning af disse fortegnelser senest tre år efter dette direktivs vedtagelse.4. I medfør af direktivets artikel 11, stk. 1, opstiller medlemsstaterne senest tre år efter vedtagelsen af dette direktiv en plan for dekontaminering og/eller bortskaffelse af apparater, der er optaget i fortegnelserne, og de heri indeholdte PCB, såvel som en skitseret plan for indsamling og efterfølgende bortskaffelse af de i artikel 6, stk. 3, nævnte apparater, som ikke skal optages i fortegnelser efter artikel 4, stk. 1. Artikel 11, stk. 2, pålægger medlemsstaterne straks at underrette Kommissionen om disse programmer og skitserede planer.5. I medfør af direktivets artikel 13, stk. 1, trådte direktivet i kraft på datoen for dets vedtagelse, nemlig den 16. september 1996. Derfor skulle sammenfatningerne, planerne og de skitserede planer, der foreskrives i direktivets artikel 4, stk. 1, og artikel 11, have været udarbejdet og meddelt Kommissionen senest den 16. september 1999.6. Da Kommissionen ikke havde modtaget nogen oplysninger fra de græske myndigheder om, hvilke bestemmelser de havde vedtaget med henblik på at efterkomme direktivets artikel 4, stk. 1, og artikel 11, og heller ikke var i besiddelse af oplysninger, hvoraf den kunne slutte, at Den Hellenske Republik havde vedtaget de i denne henseende nødvendige bestemmelser, fremsendte Kommissionen ved skrivelse af 10. april 2000 en åbningsskrivelse til den pågældende medlemsstat. Da Kommissionen ikke modtog noget svar herpå, tilstillede den ved skrivelse af 1. august 2000 Den Hellenske Republik en begrundet udtalelse og opfordrede den til at træffe de nødvendige foranstaltninger inden for en frist på to måneder. Den 13. og den 14. december 2000 fandt et møde sted mellem Kommissionens repræsentanter og de græske myndigheder. De græske myndigheder forpligtede sig til at fremsende de nødvendige oplysninger snarest muligt (inden januar 2001) og hurtigst muligt at træffe de nødvendige foranstaltninger (senest juni 2001).7. Den græske regering besvarede den begrundede udtalelse den 29. marts 2001. Den oplyste, at den havde udarbejdet en fortegnelse i henhold til direktivets artikel 4, stk. 1, men at den endnu ikke var fuldstændig eller endelig, eftersom alle de nødvendige oplysninger endnu ikke var indsamlet. Hvad angår forpligtelserne i henhold til direktivets artikel 11 oplyste regeringen, at den kompetente minister på grundlag af de indsamlede oplysninger ville træffe foranstaltningerne hurtigst muligt. Regeringen anførte endvidere, at den generelt har haft problemer med præcist at afgrænse PCB og særligt i forhold til spørgsmålet om transport af PCB til udlandet med henblik på bortskaffelse, idet Grækenland ikke selv har de nødvendige anlæg hertil.8. Kommissionen har anlagt sag den 12. marts 2002. Den har nedlagt påstand om, at det fastslås, at Den Hellenske Republik indtil nu ikke har opfyldt forpligtelserne i henhold til direktivets artikel 4, stk. 1, og artikel 11. Den Hellenske Republik har ikke bestridt, at det påhviler den at træffe foranstaltninger med henblik på at efterkomme direktivet. Den har i denne forbindelse anført, at den inden for meget kort tid vil kunne opfylde disse forpligtelser.Det står ikke desto mindre fast, at den græske regering endnu ikke havde opfyldt sine forpligtelser ved udløbet af den frist, der er fastsat i den begrundede udtalelse. Derfor er Kommissionens sagsanlæg begrundet.Forslag til afgørelsePå baggrund af ovenstående betragtninger foreslår jeg Domstolen at træffe følgende afgørelse:- Den Hellenske Republik har tilsidesat sine forpligtelser i henhold til Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT) og EF-traktaten, idet den ikke inden den fastsatte frist har vedtaget eller underrettet Kommissionen om de planer, skitserede planer og sammenfatninger af fortegnelser, der kræves efter nævnte direktivs artikel 11 og artikel 4, stk. 1.- Den Hellenske Republik betaler sagens omkostninger.